23. schôdza NR SR - 8.deň - B. popoludní
Dátum: 2024-12-05
Poslanec: Slyško, Peter (HLAS - SD)
Druh vystúpenia: Vystúpenie v rozprave

77. Vážený pán predsedajúci, vážený pán minister, drahé kolegyne, kolegovia, dovoľte mi, teda aby som predniesol pozmeňujúci návrh k tomuto zákonu. Odôvodnenie: K bodu 1: Legislatívnotechnická úprava, nakoľko 1. januára 2025 nadobudne účinnosť ustanovenie s rovnakým odkazom na poznámku pod čiarou 14ab). Bod 2: Legislatívnotechnická úprava. Dopĺňa sa chýbajúci odkaz na zdravotnú starostlivosť v cudzine, na ktorú zdravotná poisťovňa udelila súhlas podľa § 9a, 9b a 9d zákona č. 580/2004 Z. z. v znení neskorších predpisov. K bodu 3: Navrhuje sa posun účinnosti povinnosti tvorby technickej rezervy pre plánovanú zdravotnú starostlivosť pre tvorbu poistencov zaradených v zozname, ak predpokladaný dátum poskytnutia plánovanej zdravotnej starostlivosti je neskorší ako 30 dní odo dňa vyhotovenia návrhu na plánovanú zdravotnú starostlivosť. Zoznam čakajúcich poistencov a manažmentu zoznamu v zmysle zákona č. 540/2021 Z. z. o ústavnej zdravotnej starostlivosti je v súčasnosti previazaný s účtovníctvom zdravotných poisťovní. Posunutie účinnosti § 6 ods. 3 písm. c) zabezpečí čas na komplexné riešenia a zákonnú úpravu danej problematiky. Striktný gramatický výklad by v súčasnosti spôsobil významnú účtovnú stratu a záporné imanie niektorých zdravotných poisťovní a ich prípadné ozdravenie by šlo skôr na úkor skutočnej nakupovanej zdravotnej starostlivosti v budúcnosti s významným dopadom na poskytovateľov zdravotnej starostlivosti. Ministerstvo zdravotníctva Slovenskej republiky plánuje od roku 2025 evidovať ešte viac medicínskych programov, aj tie bez vymedzenej časovej dostupnosti. Bez zmeny zákona by mali zdravotné poisťovne v plnej miere účtovať aj v tomto rozšírenom zozname, čo ešte viac prehĺbi problém a tlak na úsporu výdavkov na zdravotnú starostlivosť. Bez komplexného riešenia budú mať účtovné položky významný dopad na dostupnosť zdravotnej starostlivosti, nakoľko povinnosťou zdravotných poisťovní bude redukovať skutočné výdavky do sektora tak, aby dosiahli vyrovnané hospodárenie. Zoznam čakajúcich poistencov slúži na monitoring kapacity poskytovateľov zdravotnej starostlivosti, ale nemá priamy vplyv na hospodárenie poisťovní. Posunutie účinnosti nemá dopad na povinnosť zdravotných poisťovní viesť čakacie listiny a zabezpečiť poistencov včasnú zdravotnú starostlivosť. Posunutie účinnosti nemá dopad na technické rezervy ako také v účtovníctve zdravotných poisťovní, ktoré musí byť auditované a v plnom súlade s postupmi účtovníctva a zákonom o účtovníctve. Pozmeňujúci návrh poslanca Národnej rady Slovenskej republiky Petra Slyška a Zdenka Svobodu k vládnemu návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 517). 1. V čl. II 26. bode § 11b ods.10 sa nad slovom „poriadok.“ odkaz 14ab nahrádza odkazom 14aaaa. V nadväznosti na to sa upraví pôvodná veta k poznámke pod čiarkou a označenie poznámky pod čiarkou. 2. V čl. IV sa za bod 4 vkladá nový bod 5, ktorý znie: „5. V § 6 ods. 3 písm. d) sa nad slovo „predpisov“ umiestňuje odkaz „17g)“ Poznámka pod čiarou k odkazu 17g znie: „17g) § 9a, § 9b a 9d zákona č. 580/2004 Z. z. v znení neskorších predpisov.“. 3. V čl. IV sa za 20. bod vkladá nový bod 21, ktorý znie: „21. Za § 86zo sa vkladá § 86zp, ktorý vrátane nadpisu znie: „§ 86zp Prechodné ustanovenie účinné od 31. decembra 2024 Ustanovenia § 6 ods. 3 písm. c) a ods. 4 sa do 31. decembra 2025 neuplatňujú.“.“ Tento bod nadobúda účinnosť 31. decembra 2024, čo sa premietne aj do ustanovenia o účinnosti zákona. Nasledujúce body sa primerane prečíslujú, čo sa premietne aj do ustanovenia o účinnosti zákona. V súvislosti s doplnením prechodného ustanovenia účinného od 31. decembra 2024 s rovnakým označením ustanovenia „§ 86zp“ sa vykoná legislatívnotechnická úprava označenia paragrafu v čl. IV v bode 21 návrhu. Keďže rovnako označené ustanovenie 86zp je súbežne v druhom čítaní na schôdzi Národnej rady Slovenskej republiky aj v tlačiach 475 a 518, bude potrebné vloženie nového § 86zp zohľadniť v označení prechodného ustanovenia aj v týchto tlačiach. Ďakujem, skončil som.